**TRA LAR tiedottaa, Teams-etäkokous 15.3.2023**

TRA LAR on käynyt kokouksessaan läpi voimistelun lajikulttuurikyselyn tuloksia ja niiden vaatimia toimenpiteitä lajissa. Voimisteluliiton lajien yhteisiä toimenpiteitä, jotka kohdistuvat lajikulttuurikyselyssä esiin nouseviin ongelmakohtiin löytyy liiton nettisivuilta <https://www.voimistelu.fi/blog/uutinen/tietoisuus-vastuullisesta-voimistelusta-on-suurta-konkreettinen-valmennuskulttuurin-muutos-on-kesken/> .

Lajikohtaisesti trampoliinivoimistelussa nostettiin toteutettavaksi neljä toimenpidettä valmennuskulttuurin kehittämiseksi:

* Liiton toimenpiteiden markkinointi lajin sisällä: liiton tuki valmentajille työssä jaksamiseen mm. koulutuksien ja työpajojen muodossa koettiin näistä tärkeimmäksi.
* Virtuaaliset trampoliinivalmentajakahvit: matalan kynnyksen kokoontumisia lajimme valmentajille kerran kuussa lounasaikaan (30 min). Puheenjohtajalle annettiin vetovastuu ensimmäisistä kevään 2023 tapaamisista. Jokaiselle virtuaalikahvittelukerralle valitaan teema, mutta sana on vapaa ja valmentajakahvien tarkoitus on verkostoitua ja saada vertaistukea muilta lajin valmentajilta. Ensimmäisillä valmentajakahveilla teemana on lajikulttuurikyselyn tulokset ja toimenpiteet trampoliinivoimistelussa.
* Lajissa 2-tason koulutuksen toteutumisen varmistaminen syksyllä 2023: LAR:ssa mukana olevien seurojen tehtävänä on aktivoida potentitaaliset lajin valmentajat mukaan, jotta koulutus saadaan toteutumaan. 2-tason koulutuksessa mukana on myös psyykkinen valmennus, jonka avulla osaltaan voidaan auttaa valmentajia helpottamaan voimistelijoiden kokemaa liikepelkoa ja luomaan turvallista ja positiivista harjoitusilmapiiriä, jotka nousivat kehityskohteina lajikulttuurikyselyssä esiin. Lisätietoja valmentajien koulutuksista löydät mm. <https://www.voimistelu.fi/ohjaajille-ja-valmentajille/koulutuspolku/lajivalmentaja/>
* Liiton SOPU-koulutuksen järjestäminen osana lajileirejä Kuortaneella: SOPU-koulutus on nuorille ja lapsille tehty kiusaamisen ehkäisyyn ja siihen puuttumiseen tähtäävä koulutus; miten puuttua epäasialliseen käytökseen. Koulutusta pyritään ottamaan mukaan trampoliinivoimistelijoille osana leiritoimintaa.

Voimisteluliiton toimintaohjesääntö 2023 on uudistunut (voimaan 02/2023). <https://www.voimistelu.fi/materiaalipankki/toimintaohjesaanto-2023/>.

Myös liiton yleiset kilpailujen järjestämisohjeet on uudistettu ennen kevään kilpailukauden alkua. <https://www.voimistelu.fi/kilpavoimistelu/kilpailun-jarjestajalle/> Niihin on tullut monia muutoksia, joista nostoina mm.

* Yhtenäiset peruutusehdot ilmoittautumisien perumiseen (ja maksujen palautukseen)
* Osallistumismaksujen ylä- ja alarajat on yhtenäistetty voimistelulajeissa
* Jokaiseen lajiin on jatkossa oma osallistumismaksu, eli enää kilpailun järjestäjä ei voi määritellä ns. paljousalennusta, mikäli voimistelija osallistuu yksilö-, ja synkrotrampoliinille ja/tai DMT:lle, vaan jokaisesta sama osallistumismaksu/laji.
	+ Kilpailun nimeämisohjeisin on tullut muutoksia

Lisäksi 1.9. voimaan tulee yhteisiä linjauksia, mm. suositukset tuomarikorvauksista lajien kilpailuissa ja tuomarisakkojen muutoksia. Voimisteluliitto ja TRA LAR tiedottavat näistä syksyllä voimaan tulevista muutoksista vielä erikseen.

TRA LAR on hyväksynyt WAGC 2023 voimistelijavalintakriteerit

|  |  |  |  |  |  |  |
| --- | --- | --- | --- | --- | --- | --- |
|  | 13-14 T | 13-14 P | 15-16 T | 15-16 P | 17-21 N | 17-21 M |
| TRI | 84,50 | 85,00 | 86,00 | 87,00 | 48,50 | 50,50 |
| TRS | 40,00 | 40,00 | 40,50 | 40,50 | 41,00 | 41,00 |
| DMT | 41,50 | 42,50 | 42,00 | 43,50 | 43,00 | 44,50 |

* LAR katsoi, että kilpailumatkojen kustannuksia tulee pyrkiä hillitsemään, ja siksi joukkueen koko tulisi olla sellainen, että kustannukset olisivat mahdollisimman kohtuulliset ja tasapuoliset valittaville voimistelijoille.
* Vuoden 2022 joukkueen katsottiin olleen sopivan kokoinen, (DMT:lle olisi kuitenkin voinut olla enemmän osallistujia) ja menestyksen oltiin tyytyväisiä. Tätä taustaa vasten vuoden 2022 WAGC-valintapisterajat katsottiin onnistuneiksi, ja pisterajat vuodelle 2023 muodostettiin niiden pohjalta.
* Voimisteluliiton näkökulmasta nuorten WAGC-kilpailuissa ei lähdetä tavoittelemaan vain menestystä, vaan siellä voi myös epäonnistua. Valittaville nuorille urheilijoille ei haluta luoda liikaa menestyspaineita, ja sen vuoksi arvokilpailuja matalammat pisterajat katsottiin riittäviksi WAGC-kilpailussa.
* Trampoliinivoimistelussa LAR nimeää joukkueen kokonaisurheilijamäärän perusteella tehtävään halukkaista/ilmoittautuneista kilpailun delegaatioon lähetettävät valmentajat, joukkueenjohtajan sekä tuomarit. Liiton suositus on, että mikäli valmentajat, joukkueenjohtaja ja tuomarit valitaan kaikille yhteisesti, ja he toimivat joukkueen yhteisessä tehtävässä, myös kustannukset jaetaan kaikkien joukkueen voimistelijoiden/osallistuvien seurojen kesken. Tämä tulee jatkossa olemaan selkeästi kirjattuna myös valmentajien ja joukkueenjohtajan hakuilmoitukseen, jotta asia on tiedossa, kun seurat esittävät joukkueeseen henkilöitä.

TRA LAR on myös arvioinut trampoliinivoimistelun lasten ja harrastetoiminnan tapahtumaohjeistusta. Trampoliinivoimistelun ohjeistukset Stara-tapahtumaan ja lajikohtainen arviointilomakepohja on tarkastettu. Harrastekilpailut poistettiin selvyyden vuoksi lajin kilpailujärjestelmästä, ja Stara-ohjeita voi soveltaa myös yli 12-vuotiaiden harrastekilpailutapahtumissa.

Trampoliinivoimistelun taso1 tuomarikoulutus järjestettiin Helsingissä 18.-19.3.2023. Kurssilta saimme lajiin seitsemän uutta taso1 tuomaria. Onnittelut uusille tuomareille!

LAR muistuttaa vielä Voimisteluliiton kevätkokouksesta 25.3.2023, joka pidetään klo 15:00 Taitotalon kongressikeskuksessa, Valimotie 8, 00380 Helsinki. Esityslistalla kevätkokouksessa on taas sääntömuutoksia, eli kokoukseen tulee hyväksyttäväksi uusi kilpailu- ja kurinpitosääntö <https://www.voimistelu.fi/materiaalipankki/#/feed&topic=85>. Suurimmat muutokset siinä koskevat kurinpitotoimia. Nähdään kevätkokouksessa ja kevään kilpailuissa!

TRA LAR kokoontuu seuraavan kerran 14.6. Mikäli tarvetta on, voi LAR käsitellä jo ennen seuraavaa kokousta kiireellisiä asioita etäkokouksella tai s-postikokouksella. Mikäli seuroilla on LAR:lle kommentteja, kysymyksiä tai käsiteltäväksi tuotavia asioita, niitä voi tuoda lajivastaavan kautta LAR:n tietoon.